हमारे आस-पास बहुत कुछ बदल तो रहा है पर ये बदलाव सतही ज्यादा हैं । महिलाएं कामकाजी तो बन रही हैं पर सुरक्षित घर लौट आने की गारंटी नहीं है । एक पढ़ी-लिखी माँ भी बेटी को जन्म देने का निर्णय स्वयं नहीं कर सकती । आज हमारे परिवारों और समाज में दोगलापन ज्यादा दिखता है । थोड़ी सोच समझ बढ़ी तो हमने कथनी और करनी में अंतर करना सीख लिया । यही वजह है कि जो परिवर्तन हुए हैं वे भी पूरी तरह से महिलाओं के पक्ष में ही हों ऐसा नहीं है । आज हम एक पढ़ी लिखी आर्थिक रूप से आत्मनिर्भर महिला को हर तरह से सशक्त और सफल मान लेते हैं। पर क्या महिलाओं के सशक्तीकरण का पक्ष मात्र आर्थिक रूप से सशक्त होना ही है? धन उपार्जन तो यूं भी महिलाएं हमेशा से ही करती आई हैं। आज भी गांव में खेती-बाड़ी में महिलाएं पुरुषों से कहीं ज्यादा श्रम करती हैं। जिसके चलते प्रत्यक्ष या अप्रत्यक्ष रूप से अर्थोपार्जन में उनकी भागीदारी है और सदा से ही रही है। दरअसल, हमारे सामाजिक ढांचे में महिलाओं के मुश्किलें बड़ी व्यावहारिक सी हैं। जिनका समाधान सिर्फ आर्थिक आत्मनिर्भरता या प्रशासनिक कार्ययोजनाओं के माध्मय से नहीं ढूंढा जा सकता है। इसीलिए महिला सशक्तीकरण कुछ मिटाने या बनाने का नहीं बल्कि अस्मिता और सामाजिक सरोकर का संघर्ष है, सुरक्षित और सम्मानजनक जीवन जीने की लड़ाई हैं।